b'\n_START_ARTICLE_\nFloreanaspottefugl\n_START_SECTION_\nSkildring\n_START_PARAGRAPH_\nFloreanaspottefugl har middels st\xc3\xb8rrelse i den biologiske slekten sin, med kroppslengde p\xc3\xa5 25-26 cm og kroppsvekt p\xc3\xa5 ca. 59 til 66 gram, hannfugler er de tyngste. Fj\xc3\xa6rdrakten har gr\xc3\xa5brun overside og n\xc3\xa6r hvit krage og underside. Et m\xc3\xb8rkt felt med diffus avgrensning p\xc3\xa5 brystsidene er godt synlig. Nebbet er gr\xc3\xa5svart og nedb\xc3\xb8yd, bena er m\xc3\xb8rk gr\xc3\xa5._NEWLINE_I dag er leveomr\xc3\xa5det for de gjenlevende individene de sm\xc3\xa5 \xc3\xb8yene Gardner og Campe\xc3\xb3n like ved Floreana s\xc3\xb8r i Gal\xc3\xa1pagos\xc3\xb8ygruppa. Habitatet er karrig og t\xc3\xb8rt med innslag av lav kystvegetasjon av trevekster og trelignende kaktus. De beiter mest p\xc3\xa5 bakken og er altetere, men er hovedsakelig insektsspisere._NEWLINE_Hekkinga foreg\xc3\xa5r i grupper p\xc3\xa5 typisk 4-5 medlemmer som samarbeider om \xc3\xa5 hevde et territorium._NEWLINE_St\xc3\xb8rrelsen p\xc3\xa5 populasjonen er s\xc3\xa6rdeles liten og fluktuerende. Estimat har variert mellom 48 og 756 fra 2003 til 2012. Arten er klassifisert som sterkt truet.'